Oikeus muistutti ratkaisussaan, että asukas oli saanut kaupungin asunnon sosiaalisin perustein ja käytti sitä tulojen hankkimiseen.

Helsingin kaupungin vuokra-asunnossa asunut mies sai häädön majoitettuaan matkalaisia, jotka hän sai asukkaiksi Airbnb-palvelun kautta.

Noin 50-vuotias mies aloitti vuokraustoiminnan oman kertomuksensa mukaan ”hetken päähänpistona”.

Vuokrasopimuksen purkaminen käsiteltiin runsas vuosi sitten Helsingin käräjäoikeudessa. Helsingin hovioikeus antoi jatkokäsittelyluvan. Hovi ei muuttanut käräjäoikeuden ratkaisua.

Helsingin kaupungin asunnot Oy:n nostaman kanteen mukaan mies oli vuokrannut asuntoa kymmeniä kertoja. Airbnb-palvelussa oli lähes kolmekymmentä asukkaina olleiden arvostelua kaksiosta.

Huoneiston vuokrahinta oli noin 40 euroa yötä kohden. Runsaan 40 neliön asunto sijaitsee Munkkiniemessä.

Asukkaan vuokrasopimus purettiin asuinhuoneiston vuokrauksesta annetun lain perusteella. Vuokralaisella ei ollut lupaa luovuttaa asuntoa kolmannelle henkilölle.

Asukas vaati kanteen hylkäämistä. Hänen mielestään tilanne oli verrattavissa alivuokraukseen ja piti Airbnb-vieraiden majoittamista sallittuna. Hän kertoi majoittaneensa noin 20 vierasta.

Miehen näkemys oli, ettei toiminnasta ollut haittaa talon muille asukkaille ja piti rikkomusta vähäisenä.

Ratkaisussaan oikeus muistuttaa, että asukas oli saanut kaupungin asunnon sosiaalisin perustein ja hän käytti sitä tulojen hankkimiseen. Oikeuden mukaan vuokralaisen menettely ei ollut vähäinen ja kaupungilla oli oikeus purkaa vuokrasopimus.

Vuokralainen joutuu maksamaan vuokrataloyhtiölle noin 1 500 euron oikeuskulut. Noin 2 000 euron asianajokulunsa vuokralainen saa valtion piikkiin.